Birgitte Vind (S), 2025-02-20:
Tak for det, formand.
Mere end 57.000 danskere har med lynets hast fået skrevet under på det her borgerforslag.
Tak til forslagsstillerne for at holde gang i den her meget, meget vigtige debat.
Den hastighed, hvormed der er kommet så mange underskrifter ind, vidner jo om, at det er en meget, meget vigtig dagsorden, og tak for det.
Der er ingen tvivl om, at flere og flere, både forældre og omsorgsgivere og andre, ønsker at vriste børnene fri af techgiganternes jerngreb.
Vi lever jo faktisk i et af de mest digitaliserede lande i verden, og vi plejer også at omgås digitaliseringen med meget stor tiltro.
Vi har tillid til det samfund, vi lever i.
Vi har egentlig tillid til fremskridtet, og det synes jeg også vi skal have.
Vi plejer også i Danmark at kunne stole på de produkter, vi omgiver os med.
Når vi går ind i en legetøjsbutik, kan vi forvente, at der er aldersmærkning på det legetøj, vi vil købe.
Vi ved, hvad der er egnet til hvilken aldersgruppe.
Vi har også tillid til, at legetøjet ikke indeholder farlige kemikalier, fordi vi har klare regler og retningslinjer.
På samme måde kan man jo også forvente, der er aldersgrænser, når vi går i biografen eller ser film med vores børn.
Det er der også.
Vi har Medierådet i Danmark, der faktisk alderssætter film, og vi har faktisk også vænnet os til i Danmark, at vi kan stole på mærkningsordninger.
Men producenterne har jo sådan set også været fritaget for ansvar, for det blev de i EU-handelsdirektivet i år 2000.
Vi har ikke i Danmark i tilstrækkelig grad forholdt os til, at de virksomheder, der står bag sociale medier – og spil for den sags skyld – ikke nødvendigvis har børnenes bedste for øje.
De er drevet af økonomiske interesser.
Techgiganterne lever sådan set af at indsamle data om børns adfærd online; det er en industri, der hvert år genererer milliarder af US-dollars.
Vi søger spænding, vi vil gerne vinde, vi elsker belønninger, og det er lige præcis de mekanismer, der er indbygget i de platforme, som særlig børn bliver tiltrukket af, men også voksne.
Men techgiganterne tager ikke hensyn til, om et barn er 8 år eller 15 år.
Voldsomt indhold, som vi aldrig, aldrig i Danmark ville tillade i den fysiske verden, møder børnene på børneværelset, når de sidder med deres telefoner eller tablets i hånden.
Jeg er fuldstændig enig i, at TikTok, Snapchat og Instagram i de nuværende former ikke bare skal være frit tilgængelige for mindre børn.
Vi har sendt skærmanbefalinger ud til skoler og daginstitutioner, og derfor har vi jo en bevidsthed om det her i salen.
Når vi så skal kigge på det her borgerforslag, kan man jo ikke andet end at have meget, meget stor sympati for intentionerne, men i Socialdemokratiet kommer vi jo heller ikke til at kunne stemme for det, bl.a. af den grund, som ministeren også var inde på, at det kan vi ikke, fordi vi er reguleret af EU-lovgivning på det her område.
Men borgerforslaget kommer også med en række forslag til, at vi kan lave yderligere regulering på dansk grund, og jeg deler fuldstændig en til en ministerens indstilling til, at vi skal stå på tæer.
Vi skal simpelt hen hver eneste morgen, når vi står op, tænke på, om vi har gjort nok, om vi kan gøre mere, om vi har fulgt den vej.
Vi skal lægge et enormt pres på.
Jeg er meget, meget glad for, at ministeren også påpeger, at vi skal bruge formandskabet i EU til at lægge et pres ind i EU.
Vi håber alle sammen på, at der kommer en elektronisk eWallet, en aldersverifikation, som vi kan læne os op ad, for det er jo noget af det, der i den grad kunne være hjælpsomt.
Men vi bliver også nødt til at se på, om vi kan styrke vores DSA-tilsyn, for det er jo også den vej, vi skal gå.
Altså, techgiganterne skal jo ikke tro, at vi ikke er efter dem.
Techgiganterne skal jo ikke sove roligt om natten.
De skal jo vide, at vi ikke vil have, at de fortsætter på den her måde.
Kan vi sætte krav om obligatoriske børneindstillinger, når man får et elektronisk device stukket i hånden?
Jamen vi skal bare stå på tæer.
Nu kan jeg se, at tiden er ved at være gået.
Jeg beklager, at der var meget, jeg gerne ville have sagt, for det her er virkelig hjerteblod for os i Socialdemokratiet.
Vi siger endnu en gang tak for borgerforslaget og håber, at vi her i salen endnu en gang – om ikke andet – kan nå til enighed om en fælles beretning, der peger ud i fremtiden.
Altså, jeg oplever nok, at vi i den grad har en minister og i Europa-Parlamentet har nogle folkevalgte fra Danmark, som i den grad spænder buen hårdt og også går den sidste mil og den ekstra mil, når det er nødvendigt.
Så jeg er meget fortrøstningsfuld, i forhold til at vi udfordrer alt det, vi kan.
Og vi kommer også til at lægge et stort pres, når nu vi overtager formandskabet.